## La Filmoteca Valenciana renova el seu equipament tècnic amb un projector làser d’última generació

*** El nou equip s’estrena amb l’inici de la temporada en la sala Berlanga de l’edifici Rialto el pròxim 12 de setembre
* El projector oferix una resolució d’imatge 4K, quatre vegades superior a la de la majoria d’equips de cine digital**

La Filmoteca Valenciana inicia una nova temporada en la seu de l’edifici Rialto amb la renovació del seu equipament tècnic. A partir del pròxim divendres 12 de setembre la sala Berlanga de la Filmoteca disposarà d’un projector compacte d’última generació, compatible amb tots els formats de cine digital, que utilitza un dispositiu multilàser que millora de manera considerable la qualitat i uniformitat de la imatge pel que fa a la lluentor, contrast i reproducció del color.

El nou projector té una tecnologia de llum làser RGB pur que oferix un contrast de 6.000:1 i una resolució d’imatge 4K, quatre vegades superior al de l’equip anterior, amb la qual cosa les projeccions tindran una imatge més detallada, nítida i amb més profunditat de color.

La tecnologia 4K millora la gamma de colors i el contrast i, per tant, oferix una imatge més realista. La combinació d’alta resolució i contrast proporciona una sensació de profunditat i una experiència visual més immersiva, com si es vera l’acció en la vida real.

El nou equip permet la reproducció fins a 120 fotogrames per segon. Les pel·lícules convencionals es projecten a 24 o 25 fotogrames per segon. Algunes pel·lícules concebudes en molt alta definició, com la trilogia d’*El Hobbit* (2012-2014), de Peter Jackson, *Geminis* (2019), d’Ang Lee, o les dos parts d’*Avatar* (2009 i 2022), de James Cameron, es van estrenar a 48 fotogrames per segon.

La sala Berlanga estarà equipada amb un nou sistema de reproducció de 3D d’alta tecnologia, amb ulleres actives de recàrrega de gran eficiència lumínica. Quant a l’equip de so, passa d’un Dolby Digital 5.1 a un Dolby Surround 7.1, i està preparat per a un futur Dolby Atmos.

A més de la seua òptima qualitat d’imatge, este nou projector té un consum elèctric molt reduït en comparació amb el projector que estava en funcionament fins ara. Segons les estimacions tècniques, el consum d’electricitat es vorà reduït en un 75 % anual.

També es reduiran els gastos de manteniment, ja que la font de llum utilitzada té una duració superior a les 50.000 hores. L’anterior projector utilitzava llums xenó que generaven molta calor, amb un alt consum elèctric i una duració limitada a 1.000 hores, que havien de canviar-se anualment.

A pesar de la seua complexitat tècnica, el nou projector té un funcionament molt senzill, ja que s’ha aconseguit simplificar la reproducció i la gestió de contingut cinematogràfic.

**Inici de la temporada**

La nova temporada de la Filmoteca Valenciana en la seua seu de l’edifici Rialto s’inicia amb la projecció el divendres 12 de setembre, a les 18:00 hores, del clàssic del cine polonés *El manuscrito encontrado en Zaragoza* (1964), dirigit per Wojciech Jerzy Has.

El dissabte 13, a les 18:00 hores, comença un cicle dedicat a l’actor italià Marcello Mastroianni amb la projecció de *Rufufú* (1958), de Mario Monicelli, un dels grans títols de la comèdia italiana. Eixe mateix dissabte, a les 20:00 hores, s’inicia un cicle sobre el cinema txec dels anys seixanta amb la projecció del drama històric *La trampa del diablo* (1961) de Frantisek Vlácil.

Fecha: 09/09/2025